Au gester Obig hemer wieder es Erläbnis gha, das muen i eu eifach verzelle (und isch jo schliesslich "mis" Tagebuech). Also, wo mir am Nomitag entli in Duc Trong acho sind, simer eifach grad is erste Kafi womer gseh hend und hend en Lemon Juice bstellt. Die wo eus bedient hät isch total e lustigi gsi und mega hilfsrich. Si hät mich au uf ihrem Töffli i de Stadt umegfahre uf de Suechi noch eme Hotelzimmer. Wo mir den bi ihre gange sind, hend mir ihre müesse verspreche, dass mir  am Obig nomel verbi chömmed und da hend mir natürli ighalte. Si hät es bitz Englisch chönne und mit Händ und Füess hend mir eus den verstande. Sie hät eus den wölle bi sich di Hei zum ässe ilade, aber mir hend gmeint, si söll doch mit eus is Resti cho, mir laded si i. Si isch den au grad mit cho und hät dezue here no ihre Maa, ihri Schwöster inklusive Maa, die zwei Brüeder vo ihrem Maa und en Agstellte mitgnoh. Mir sind villicht e Sippschaft gsi. Si hend eus den ines Resti brocht und mer hend avo bstelle.  SÄsse isch fein gsi, aber was mi meh umgauhe het isch gsi, wieviel Bier die inneloh hend. De Kellner hät grad mol en Harass 3 dl Heinis brocht und 2 Stund spöter isch alles ewäg gsi, inklusive Rum, und mir sind Hei. Es isch total lustig gsi mit dene und i glaube es hät eifach so müesse si, dass mir nöd no die 30 km noch Dalat gmacht hend.